Tetra-kerfið lá niðri í Skagafirði í hátt í sólarhring og var svo mjög óstöðugt , datt inn og út , á meðan ofsaveðrið geisaði fyrr í vikunni . „ Það var ekkert hægt að treysta á Tetra-kerfið , “ segir Stefán Vagn Stefánsson , yfirlögregluþjónn á Norðurlandi vestra í Morgunblaðinu í dag . „ Við erum með einn sendi fyrir okkur í Skagafirði . Hann er uppi á Tindastól í 700 - 800 metra hæð . Við getum ekki treyst einvörðungu á slíkt . Svo þarf að búa þannig um hnútana að þó að rafmagn fari af þá endist þeir lengur en í sólarhring . Það þarf öflugra varaafl , “ sagði Stefán . Gera þarf víðtækar breytingar „ Þetta er langversta tilvik sem ég hef upplifað á mínum tuttugu árum hér , “ segir Þórhallur Ólafsson , framkvæmdastjóri Neyðarlínunnar , um truflanir sem urðu á fjarskiptum vegna rafmagnsleysis . „ Nú þurfa allir aðilar að setjast yfir stöðu mála og gera ráðstafanir þannig að þegar þetta gerist næst verðum við betur undirbúin . Það þarf að tryggja að hér séu fjarskipti þó að rafmagnið fari og til þess þarf að gera víðtækar breytingar á varaafli . “